РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-146/22

13. јануар 2022. године

Б е о г р а д

З А П И С Н И К

32. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 12. ЈАНУАРА 2022. ГОДИНЕ

Седница је почела у 21,20 часова.

Председавао је Владимир Димитријевић, председник Републичке изборне комисије.

Седници су присуствовали: чланови Републичке изборне комисије: Драгана Одовић, Немања Поповић, Марко Јанковић, Весна Миздрак, Никола Јелић, Јелена Миленковић, Марија Ђоковић, Владимир Јестратијевић, Татјана Китановић, Владимир Матић, Срђана Видовић и Бисерка Живковић; заменици одсутних чланова: Маја Пејчић, Енис Зековић, Бела Буташ, Џемил Диванефендић, Марина Марковић, Горан Дилпарић, Срђан Зораја, Зорица Симеуновић и Борис Бутулија; Горан Михајловић, заменик присутног члана, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Зоран Лукић, Џемил Сијарић, Ђула Ладоцки, Бранкица Јовић, Ђорђе Павловић, Миљкан Карличић, Вељко Одаловић, Милош Томашевић, Жељка Радета и Мирослав Васић, као и др Миладин Ковачевић; заменици присутних чланова: Вељко Перовић, Бранибор Јовичић, Милош Срећковић, Весна Стојковић, Марина Ђукановић, Нада Јелић, Милован Амиџић, Марко Кулић, Александар Чамагић, Гордана Радић Поповић и Срђан Сандић, као и Марица Бурсаћ, заменик одсутног члана.

Осим чланова и заменика чланова Комисије, седници су присуствовали: Александар Марићевић, овлашћени посматрач Удружења Грађани на стражи и Слађана Коматина, овлашћени посматрач Центра за слободне изборе и демократију (ЦеСИД).

На предлог председника, Комисија је, jедногласно (22 за) и без дискусије, утврдила следећи

Д н е в н и р е д:

1. Доношење допунских решења о именовању чланова и заменика чланова гласачких одбора за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године;

2. Р а з н о.

**Прва тачка дневног реда –** Доношење допунских решења о именовању чланова и заменика чланова гласачких одбора за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године

У уводним напоменама, председник Комисије Владимир Димитријевић је истакао да је од 7.228 упражњених места чланова гласачких одбора и њихових заменика, који се предлажу у гласачке одборе на предлог председника Народне скупштине, у складу са чланом 80. став 2. Закона о референдуму и народној иницијативи, предложено додатних 608 лица.

Није било дискусије.

Комисија је, једногласно (22 за), донела допунска решења о именовању чланова и заменика чланова гласачких одбора за спровођење гласања на републичком референдуму ради потврђивања Акта о промени Устава Републике Србије, расписаном за 16. јануар 2022. године.

**Друга тачка дневног реда –** Разно

1) Поводом питања Владимира Матића и Бориса Бутулије, председник Комисије је истакао да је планирано да се гласање на територији Аутономне Покрајине Косово и Метохија спроведе у складу са Законом о референдуму и народној иницијативи. С тим у вези, напоменуо је да се још увек чека обавештење надлежних државних органа да ли су испуњени сви безбедносни услови за спровођење гласања на територији ове аутономне покрајине, као и да ће Комисија, одмах по добијању таквог обавештења, предузети све потребне радње за спровођење гласања.

2) Председник Комисије је замолио све координаторе Комисије да након завршетка седнице која је у току, контактирају сараднике Комисије, ради потписивања решења о измени решења о именовању председника и чланова гласачког одбора и њихових заменика за спровођење републичког референдума, како би се та решења проследила локалним изборним комисијама.

Надовезујући се на излагање председника Комисије, Срђан Смиљанић је нагласио да ће се сва допунска решења која су донета у оквиру прве тачке, као и све измене решења која буду потписивали координатори Комисије, одмах након доношења скенирати и прослеђивати локалним изборним комисијама и предлагачима.

Седница је завршена у 21,26 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић